กรมปศุสัตว์ มอบประกันภัยแทนความห่วงใยให้อาสาปศุสัตว์ 6,500 ราย ทั่วประเทศ
นายสัตวแพทย์สมชวน รัตนมังคลานนท์ อธิบดีกรมปศุสัตว์ กล่าวว่า ล่าสุดทางสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) จัดกิจกรรมเพื่อสังคมโครงการมอบกรมธรรม์ประกันภัยกลุ่มแฮปปี้สงกรานต์ สำหรับอาสาสมัครเกษตร เริ่มต้นฤดูกาลผลิตอย่างปลอดภัย เป็นการมอบกรมธรรม์ประกันภัยอุบัติเหตุส่วนบุคคลให้กับอาสาปศุสัตว์ จำนวน 6,500 ราย เนื่องจากมีความห่วงใยและเห็นความสำคัญของอาสาปศุสัตว์ที่ปฏิบัติงานช่วยเจ้าหน้าที่ปศุสัตว์ในท้องที่ทั่วประเทศอย่างต่อเนื่อง ซึ่งอาจได้รับอันตรายจากอุบัติเหตุที่เกิดขึ้นระหว่างปฏิบัติงาน โดยสำนักงานปศุสัตว์จังหวัดจะทำการคัดเลือกอาสาปศุสัตว์และลงทะเบียน จำนวน 6,500 ราย ที่มีการปฏิบัติงานร่วมกับเจ้าหน้าที่ในเชิงประจักษ์ที่โดดเด่นและอย่างต่อเนื่อง จะได้รับความคุ้มครองกรมธรรม์ประกันภัยอุบัติเหตุ ระยะเวลาคุ้มครองนาน 30 วัน ด้วยวงเงินคุ้มครองชีวิตสูงถึง 100,000 บาท ต่อกรมธรรม์ กรณีเสียชีวิตจากอุบัติเหตุ พร้อมรับผลประโยชน์ค่ารักษาพยาบาลเนื่องจากอุบัติเหตุตามจำนวนที่จ่ายจริงสูงสุด 5,000 บาทนอกจากนี้ กรมปศุสัตว์ได้เล็งเห็นถึงคุณงามความดีของอาสาปศุสัตว์ ที่ปฏิบัติงานอยู่ทั่วประเทศ จำนวน 48,490 ราย ด้วยความทุ่มเทและเสียสละจึงมีการจัดสรรงบประมาณเพื่อดำเนินกิจกรรมประกันภัยให้กับอาสาปศุสัตว์เป็นประจำทุกปี ระยะการคุ้มครองอุบัติเหตุ 1 ปี โดยในปี พ.ศ. 2566 จะมีอาสาปศุสัตว์ได้รับสวัสดิการคุ้มครอง จำนวน 1,710 ราย